'Ervare bergklimmer' sterf op Muizenberg-krans | Netwerk24
13 Januarie 2020 09:32
'n Ervare bergklimmer is Sondagmiddag op die Muizenberg-krans in Kaapstad dood.
Die Bergklimklub van Suid-Afrika se soek-en-reddingspan sê in 'n verklaring die persoon is 'n "gerespekteerde klimmer" en dat die persoon in 'n "klimongeluk" dood is. Meer besonderhede is egter nie bekend gemaak nie.
Daar is met 'n grootskaalse operasie begin en die helikopter van die provinsiale gesonheidsdepartment en Rooikruis is ook in die redddingspoging gebruik.
"Die weersomstandighede was uitdagend en reddingspanne het vanuit die lug, asook op die grond probeer om by die klimmer uit te kom," lui die verklaring.
'n Klimmer met tegniese ervaring en paramedikus is per helikopter tot by die klimmer geneem.
Terselfdertyd het 25 lede van die bergklimklub se reddingspan by die berg opgeklim om die klimmer met toue te bereik en het die persoon na 'n meer beskutte gebied geskuif van waar die helikopter die klimmer kon bereik.
Die stapper is in 'n ongeluk op die Muizenberg-krans dood. Foto: Bergklimklub van Suid-Afrika
Die provinsiale gesondheidsdepartement en Rooikruis het saamgewerk om die stapper te bereik. Foto: Bergklimklub van Suid-Afrika